IN-NAZZJON b’ritratt fil-paġna ta’ quddiem ta’ Bin Han, iċ-Ċiniż li jmexxi l-kumpanija Leisure Clothing f’Bulebel. Il-ġurnal jgħid li l-investigazzjoni ta’ dan ilġurnal stess dwar l-allegat ċirku ta’ traffikar uman ta’ Asjatiċi f’Malta wasslet għall-arrest tad-Direttur Maniġerjali tal-Leisure Clothing. In-Nazzjon tgħid li żdiedet il-kera tal-akkomodazzjoni soċjali. Rapport ieħor ta’ dan il-ġurnal jgħid li l-Oppożizzjoni tinsab imħassba serjament dwar il-futur tal-Air Malta. Il-ġurnal bid-dettalji li l-budget 2015 se jitressaq it-Tnejn 17 ta’ Novembru. Aħbarijiet sportivi, in-Nazzjon tgħid li Floriana FC jistgħu jiftħu proċeduri kontra Johan Said. THE TIMES b’rapport fil-paġna ta’ quddiem li jikkwota lil John Kane ta’ 62 sena jgħid li lbieraħ passiġġieri fuq tal-linja nżammu ostaġġi għal 45 minuta mix-xufier irrabjat wara li passiġġier heddu li jirrapportah talli uża l-mobile waqt li kien qed isuq. Is-Sur Kane qal li għal 45 minuta dan ix-xufier sakkar il-bibien u t-twieqi u insulta lill-passiġġieri. Rapport tat-Times jgħid li r-response team tal-Knisja qed tanalizza akkużi ta’ abbużi sesswali minn patri ta’ 54 sena mir-Rabat li mistenni jidher quddiem il-qorti akkużat b’atti kirminali dwar dawn l-allegazzjonijiet. L-ORIZZONT ukoll bid-dettalji li l-budget għall 2015 se jitressaq fis-17 ta’ Novembru. Ritratt fil-paġna ta’ quddiem ta’ l-Orizzont tal-attur Dirk Benedict li kien magħruf bħala Facemen fis-sensiela popolari A Team. Dirk Benedict, li llum għandu 69 sena, wasal Malta fl-aħħar jiem fuq stedina tal-Malta Comics Expo. Rapport ieħor ta’ dan il-ġurnal jgħid li żewġ nisa Maltin li kienu tfal emigranti fl-Awstralja wrew ix-xewqa li isimhom u ta’ 308 tifel u tifla oħra li kienu emigraw mal-familja tagħhom ikun imnaqqax fuq il-monument tat-tfal emigranti fix-xatt tal-Belt. THE MALTA INDEPENDENT b’rapport fil-paġna ta’ quddiem dwar id-direttur Maniġerjali tal-Leisure Clothing li ġie arrestat ilbieraħ fuq rapporti li l-ħaddiema tal-kumpanija qed ikunu sfruttati. Ritratt u rapport dwar Fr. Charles Fenech, akkużat b’abbuż sesswali fuq ħames nisa. Il-ġurnal jgħid li allegata vittma minnhom kienet ġiet offruta somma kbira ta’ flus biex iżżomm ħalqha magħluq iżda minflok din marret bl-informazzjoni quddiem il-pulizija.